b'\n_START_ARTICLE_\nPantofi stiletto\n_START_SECTION_\nDescriere\n_START_PARAGRAPH_\n\xc3\x8en general, pantofii stiletto au tocul de o \xc3\xaen\xc4\x83l\xc8\x9bime care variaz\xc4\x83 \xc3\xaentre 2,5 cm \xc8\x99i 25 cm. \xc3\x8en unele cazuri, \xc3\xaen\xc4\x83l\xc8\x9bimea tocului poate dep\xc4\x83\xc8\x99i chiar 25 centimetri, \xc3\xaens\xc4\x83 \xc3\xaen astfel de cazuri, o platform\xc4\x83 este ad\xc4\x83ugat\xc4\x83 pantofilor pentru a oferi confort piciorului. Diametrul tocului, \xc3\xaen cel mai apropiat punct de sol, este de mai pu\xc8\x9bin de un centimetru. _NEWLINE_De\xc8\x99i exist\xc4\x83 tendin\xc8\x9ba ca pantofii cu toc \xc3\xaenalt \xc8\x99i sub\xc8\x9bire sa fie cataloga\xc8\x9bi drept pantofi stiletto, acest lucru nu este corect. Nu orice pantof cu toc \xc3\xaenalt poate fi considerat stiletto, \xc3\xaentruc\xc3\xa2t tocul trebuie sa respecte dimensiunile \xc3\xaen care se \xc3\xaencadreaz\xc4\x83 acest tip distinct, pentru a putea fi numit toc stiletto sau toc cui, a\xc8\x99a cum este denumirea sa neoficial\xc4\x83. _NEWLINE_Al\xc4\x83turi de \xc3\xaen\xc4\x83l\xc8\x9bimea \xc8\x99i dimensiunea tocului, adev\xc4\x83ratul toc stiletto este confec\xc8\x9bionat, \xc3\xaen general, dintr-un interior care con\xc8\x9bine o tij\xc4\x83 metalic\xc4\x83 sau un aliaj solid, din o\xc8\x9bel. \xc3\x8en prezent, datorit\xc4\x83 producerii \xc3\xaen mas\xc4\x83, metalul este adeseori \xc3\xaenlocuit cu o tij\xc4\x83 interioar\xc4\x83, finisat\xc4\x83 doar cu metal. Dezavantajul este c\xc4\x83 astfel se modific\xc4\x83 u\xc8\x99or forma clasic\xc4\x83 reprezentativ\xc4\x83 pentru tocul stiletto.\n_START_SECTION_\nIstoric\n_START_PARAGRAPH_\nDovezi fotografice care atest\xc4\x83 existenta acestui tip de pantofi apar pentru prima oar\xc4\x83 prin anii 1940, c\xc3\xa2nd au fost observa\xc8\x9bi la solista Mistinguett. Ace\xc8\x99ti pantofi au fost crea\xc8\x9bi de c\xc4\x83tre designerul Andre Perugia, care confec\xc8\x9bionat pantofi \xc3\xaenc\xc4\x83 din 1906. Cu toate c\xc4\x83 nu Perugia a fost primul care a confec\xc8\x9bionat pantofii stiletto, el este primul a c\xc4\x83rui pantofi de acest tip apar \xc3\xaen documente. _NEWLINE_Pantofii stiletto au st\xc3\xa2rnit numeroase controverse de-a lungul vremii, adeseori fiind asocia\xc8\x9bi cu femeile considerate \xe2\x80\x9eu\xc8\x99oare\xe2\x80\x9d. Revenirea acestui tip de pantofi \xc3\xaen aten\xc8\x9bie a avut loc \xc3\xaen preajma anilor 1950, datorit\xc4\x83 designerului Roger Vivier. Acesta a utilizat noi metode tehnologice, care i-au permis sa utilizeze diverse aliaje metalice \xc3\xaen interiorul tocului, pentru a oferi mai multa stabilitate. Astfel, a reu\xc8\x99it s\xc4\x83 ob\xc8\x9bin\xc4\x83 un toc mai sub\xc8\x9bire dec\xc3\xa2t cel care rezult\xc4\x83 din materialele utilizate anterior, astfel cum erau lemnul sau alte materiale u\xc8\x99oare, care necesitau o l\xc4\x83\xc8\x9bime mai mare a tocului. De\xc8\x99i Vivier a fost denumit ca \xc8\x99i designer, datorit\xc4\x83 numeroaselor sale creatii, el este recunoscut \xc3\xaen principal pentru tocul stiletto._NEWLINE_La \xc3\xaenceput, tocul stiletto a fost adeseori asociat feti\xc8\x99urilor, datorit\xc4\x83 naturii sale erotice, date de \xc3\xaen\xc4\x83l\xc8\x9bimea impresionant\xc4\x83. Aceast\xc4\x83 atitudine fa\xc8\x9b\xc4\x83 de pantofii stiletto s-a schimbat de-a lungul anilor, pantofii stiletto devenind \xc3\xaen timp o expresie a modei \xc8\x99i a feminit\xc4\x83\xc8\x9bii. _NEWLINE_La \xc3\xaenceputul anilor 1960, pantofii stiletto au dob\xc3\xa2ndit o nou\xc4\x83 form\xc4\x83, \xc3\xaen momentul \xc3\xaen care v\xc3\xa2rful pantofilor a devenit alungit, asemenea tocului. Dac\xc4\x83 p\xc3\xa2n\xc4\x83 atunci, denumirea de \xe2\x80\x9estiletto\xe2\x80\x9d f\xc4\x83cea referire doar la toc, acum aceast\xc4\x83 denumire \xc3\xaencepe s\xc4\x83 se aplice \xc3\xaentregului pantof. _NEWLINE_Oficial, pantofii stiletto au cunoscut o oarecare ie\xc8\x99ire din scen\xc4\x83, \xc3\xaen timpul erei Beatles, \xc3\xaens\xc4\x83 au r\xc4\x83mas populari la nivel de strad\xc4\x83, \xc3\xaentrucat numeroase femei au refuzat s\xc4\x83 renun\xc8\x9be la acest tip de \xc3\xaenc\xc4\x83l\xc8\x9b\xc4\x83minte \xc3\xaen vie\xc8\x9bile lor. _NEWLINE_O noua versiune a acestor pantofi a revenit \xc3\xaen aten\xc8\x9bie \xc3\xaen 1974, datorit\xc4\x83 designerului Manolo Blahnik. Acesta \xc8\x99i-a denumit noul model de toc \xe2\x80\x9ecui\xe2\x80\x9d. Totu\xc8\x99i, pantofii produ\xc8\x99i erau diferi\xc8\x9bi de originalii pantofi stiletto, datorit\xc4\x83 faptului c\xc4\x83 produc\xc8\x9bia \xc3\xaen mas\xc4\x83 modific\xc4\x83 u\xc8\x99or designul original al tocului stiletto. Abia la \xc3\xaenceputul anilor 1980, pantofii au re\xc3\xaenceput s\xc4\x83-\xc8\x99i recapete forma original\xc4\x83 reprezentativ\xc4\x83 pentru tocul stiletto._NEWLINE_Prin anii 1990, pantofii stiletto au disp\xc4\x83rut din nou din aten\xc8\x9bia vremii, c\xc3\xa2nd moda a adus \xc3\xaen topul preferin\xc8\x9belor modelele cu tocuri late. Abia dup\xc4\x83 anul 2000, tocul stiletto a revenit din nou \xc3\xaen moda. De acum, femeile de pretutindeni au \xc3\xaenceput sa poarte acest tip de pantofi cu toc stiletto la diverse ocazii, la \xc3\xaembr\xc4\x83c\xc4\x83minte de tip office, dar \xc8\x99i la \xc8\x9binutele casual.\n_START_SECTION_\nAvantaje\n_START_PARAGRAPH_\nPantofii stiletto sunt \xc3\xaen special aprecia\xc8\x9bi datorit\xc4\x83 calit\xc4\x83\xc8\x9bii sale de a ob\xc8\x9bine iluzia unei siluete mai suple, a unui picior mai lung \xc8\x99i mai sub\xc8\x9bire. _NEWLINE_Numeroase femei aleg s\xc4\x83 poarte acest tip de pantofi pentru a ob\xc8\x9bine o \xc8\x9binut\xc4\x83 c\xc3\xa2t mai senzual\xc4\x83, feminin\xc4\x83 \xc8\x99i elegant\xc4\x83, \xc3\xaentrucat \xc3\xaen\xc4\x83l\xc8\x9bimea tocului modific\xc4\x83  \xc3\xaentreaga postur\xc4\x83.\n_START_SECTION_\nDezavantaje\n_START_PARAGRAPH_\nUnii medici consider\xc4\x83 c\xc4\x83 tocul stiletto deformeaz\xc4\x83 piciorul, facilit\xc3\xa2nd astfel apari\xc8\x9bia diverselor probleme la nivelul scheletului \xc8\x99i musculaturii, \xc3\xaen special \xc3\xaen cazul purt\xc4\x83rii \xc3\xaendelungate a acestui tip de \xc3\xaenc\xc4\x83l\xc8\x9b\xc4\x83minte. Se consider\xc4\x83 ca ace\xc8\x99ti pantofi pot cauza oboseal\xc4\x83, \xc3\xaen special la nivelul picioarelor, precum \xc8\x99i dureri \xc8\x99i senza\xc8\x9bia de greutate a picioarelor.'